**Par** **2020.gada 30.novembra - 1.decembra neformālajā Eiropas Savienības ministru, kas atbildīgi par pilsētu attīstības un teritoriālās kohēzijas jautājumiem, padomes sanāksmē izskatāmajiem jautājumiem**

Vācijas prezidentūra 2020.gada 30.novembrī - 1.decembrī tiešsaistē organizē neformālo ministru, kas atbildīgi par pilsētu attīstības un teritoriālās kohēzijas jautājumiem, padomes sanāksmi (turpmāk – sanāksme). Sākotnēji sanāksmi bija plānots rīkot Leipcigā, Vācijā, tomēr ņemot vērā situāciju ar COVID-19 izplatību, sanāksme notiks attālinātā formātā.

Sanāksme **30.novembrī** būs veltīta pilsētu attīstības jautājumiem, un plānots, ka sanāksmes laikā ministri apstiprinās atjaunoto Leipcigas hartu un tā ieviešanas dokumentu.

**Leipcigas harta**

2007. gadā Vācijas prezidentūras laikā starpvaldību līmenī tika aptipināta Leipcigas harta[[1]](#footnote-1), kas ietvēra politiskus principus un uzstādījumus pilsētu izaugsmei, aizsākot plašu un strukturētu dialogu starp ES dalībvalstīm un ES institūcijām par mērķtiecīgu un koordinētu atbalstu pilsētu, kā galveno attīstības dzinējspēku, attīstību. Diskusiju rezultātā, kā nozīmīgākais pagrieziena punkts un rezultāts uzskatāma pilsētvides dimensijas iekļaušana ES Kohēzijas politikā, nodrošinot specifisku atbalstu pilsētu izaugsmei. Tāpat kā nozīmīgs atskaites punkts uzskatāma starpvaldību vienošanās par ES Pilsētprogrammas[[2]](#footnote-2) izstrādi un apstiprināšanu 2016.gadā Nīderlandes prezidentūras laikā, un tās ieviešanu.

Ņemot vērā, ka kopš Leipcigas hartas pieņemšanas pagājis jau ievērojams laika sprīdis, gatavojoties Vācijas prezidentūrai, jau 2018.gadā tika pieņemts lēmums pārskatīt Leipcigas hartu, atbilstoši aktuālākajiem izaicinājumiem, piedāvājot to apstiprināt Vācijas prezidentūras organizētajā neformālajā ministru padomes sanāksmē.

Pārskatītā Leipcigas harta ir nozīmīgākais politisko uzstādījumu starpvaldību līmeņa dokuments par pilsētu attīstības jautājumiem. Tas ir stratēģisks ietvars integrētai, ilgtspējīgai un noturīgai pilsētu attīstībai, kas tiks izmantots, kā pamats nepieciešamo ES līmeņa atbalsta mehānismu izveidei pilsētu attīstībai, tai skaitā izstrādājot konkrētas likumdošanas iniciatīvas.

Leipcigas hartā tiek izceltas trīs dimensijas: taisnīgas, zaļas un produktīvas pilsētas. Kopēja šo dimensiju īstenošana var nodrošināt noturīgu pilsētu attīstību, risinot sociālos, ekonomiskos un ekoloģiskos izaicinājumus, lai nodrošinātu augstus dzīves kvalitātes apstākļus ikvienam ES iedzīvotājam. Lai sekmīgi īstenota visas trīs minētās dimensijas, īpaši tiek uzsvērta digitalizācijas nozīme. Tieši digitālie risinājumi var radīt jaunas iespējas, nodrošināt iedzīvotājiem darba iespējas, pakalpojumus un kopumā uzlabot Eiropas pilsētu konkurētspēju, jo īpaši globālās pandēmijas apstākļos.

Leipcigas hartā tiek uzsvērta nepieciešamība visām iesaistītajām pusēm (ES institūcijām, ES dalībvalstīm, reģioniem, pilsētām un citiem partneriem) aktīvi iesaistīties un rīkoties, lai sekmētu Leipcigas hartas principu īstenošanu. Tiek uzsvērti galvenie labas pārvaldības principi – pilsētu politika kopējam labumam, integrētā pieeja pilsētu politikas plānošanā, visu ieinteresēto pušu aktīva līdzdarbošanās un sadarbība, daudzlīmeņu pārvaldība un “uz vietām balstīta” pieeja.

Leipcigas harta uzsver nepieciešamību stiprināt pilsētas, gan pilnveidojot likumdošanas ietvaru, gan nodrošinot pietiekamus finanšu resursus (vietējos, nacionālos un ES līmeņa), gan vairot zināšanas par pilsētu izaicinājumiem un iespējamiem risinājumiem. Tāpat tiek akcentēta nepieciešamība ES dalībvalstīs stiprināt nacionālo pilsētu politiku, nodrošinot atbilstošu finansējumu.

**Leipcigas hartas ieviešanas dokuments**

Leipcigas hartas ieviešanas galvenais mehānisms tiks saglabāts tāds, kāds jau tiek izmantots ES Pilsētprogrammas ietvaros, kas tika pieņemts 2016.gadā Nīderlandes prezidentūras laikā. Proti, ES Pilsētprogrammas viens no galvenajiem īstenošanas mehānismiem ir neformālas partnerības, ko veido ap ES Pilsētprogrammā identificētajām ES mēroga prioritātēm, izpētot to aktuālākās problēmas un nākot klajā ar iespējamiem uzlabojumiem. Partnerību ietvarā jāizstrādā un jāīsteno konkrēts darbības plāns, sniedzot priekšlikumus labākam regulējumam, finansējumam, kā arī labākai zināšanu un pieredzes apmaiņai. Partnerības ir brīvprātīgas un tās veido pilsētas, ES dalībvalstis, Eiropas institūcijas, citas organizācijas un eksperti. Līdz šim ir tikušas izveidotas un īstenotas 14 partnerības par dažādām ES Pilsētprogrammas prioritātēm. Tās sniegušas priekšlikumus labākam likumdošanas ietvaram un finansējumam ES līmenī, kā arī vairojušas zināšanas attiecīgajos jautājumos. Ieviešanas dokumentā īpaši tiek uzsvērts partnerību darbs attiecībā uz rekomendācijām par labāku regulējumu, kam nākotnē jākļūst mērķētākam attiecībā uz pilsētu dimensijas stiprināšanu dažādās ES līmeņa politikās. Lai nodrošinātu koordinētu atbalstu partnerību darbam tiks izveidots pastāvīgs Sekretariāts, kura darbība tiks finansēta no Eiropas Komisijas programmas “Eiropas Pilsētu Iniciatīva” (*European Urban Inititative*). Tāpat no šīs programmas tiks finansēti nacionālie kontaktpunkti visās ES dalībvalstīs, kuru uzdevums būs izplatīt ES Pilsētprogrammas rezultātus nacionālā, reģionālā un vietējā līmenī, kā arī nodrošināt efektīvāku informācijas apriti par pieejamo atbalstu un iniciatīvām pilsētu izaugsmes veicināšanai, vienlaikus motivējot partnerus mērķtiecīgāk iesaistīties pilsētu izaugsmes sekmēšanā.

Ieviešanas dokumentā Eiropas Komisija (turpmāk – EK) tiek aicināta turpināt aktīvi iesaistīties ES Pilsētprogrammas un Leipcigas hartas ieviešanas procesā, t.sk., sniedzot atbalstu partnerībām, veicot izvērtējumu par stratēģisko dokumentu ieviešanas progresu un rezultātiem, kā arī iespēju robežās ņemt vērā partnerību rekomendācijas, izstrādājot jaunas likumdošanas un atbalsta iniciatīvas.

Arī citas ES institūcijas, t.sk. Eiropas Parlaments, ES Reģionu komiteja, Eiropas Investīciju banka, tiek aicinātas turpināt aktīvi iesaistīties Leipcigas hartas un ES Pilsētprogrammas īstenošanā.

ES dalībvalstis tiek aicinātas atbalstīt ES Pilsētprogrammas īstenošanu nacionālā, reģionālā un vietējā līmenī, atbilstoši Leipcigas hartas stratēģiskajiem principiem. Tāpat ES dalībvalstis tiek aicinātas palielināt Leipcigas hartas un ES Pilsētprogrammas rezultātu redzamību, nodrošinot labāku komunikāciju par to nacionālā, reģionālā un vietējā pārvaldes līmenī. ES dalībvalstis, vietējā un reģionālā pārvaldes līmeņa pārstāvji tiek aicināti pienācīgi apsvērt ES Pilsētprogrammas partnerību rezultātus, stiprinot pilsētu attīstības politiku nacionālā un reģionālā līmenī.

***Latvijas viedoklis***

Latvija ir nodrošinājusi aktīvu dalību Leipcigas hartas un ieviešanas dokumenta tapšanā, tai skaitā iesaistot reģionālos un vietējos partnerus, un ir pateicīga, ka virkne iepriekš pausto priekšlikumu ir ievērtēti dokumentu gala redakcijās, tādejādi nodrošinot dokumenta atbilstību Latvijas interesēm.

Latvija atbalsta Leipcigas hartas ieviešanu un uzskata, ka daudzi tajā ietvertie aspekti jau tiek īstenoti nacionālās reģionālās politikas ietvarā 2021.-2027.gadam. Tāpat uzskatām, ka tajā iekļautie uzstādījumi ļaus efektīvāk īstenot Latvijas iecerētos atbalsta pasākumus pilsētu izaugsmes veicināšanai, jo īpaši nodrošinot atbalstu pilsētu funkcionālajā areālā, tādejādi veicinot pilsētu un lauku ciešāku mijiedarbību un sadarbību. Šobrīd programmējot ES daudzgadu budžeta 2021.-2027.gadam fondos un instrumentos Latvijai iezīmētā finansējuma piesaisti, Latvija jau ir paredzējusi nozīmīgu atbalstu pilsētvides attīstībai (vismaz 8% no potenciāli pieejamā atbalsta teritoriālai attīstībai), vienlaikus izvēloties atbalstu novirzīt ne tikai urbanizētajiem centriem, bet gan nodrošinot atbalstu pilsētām un to funkcionālajām teritorijām. Šajā kontekstā jāatzīmē, ka Leipcigas harta ir attiecināma gan uz attīstību vietējā pārvaldes līmenī, funkcionālajos reģionos, kā arī apkaimju līmenī (*neighbourhood level*), veidojot spēcīgus vietējos centrus ar daudzveidīgiem pakalpojumiem, kultūru un sociālo vidi, ko Latvija atzinīgi novērtē.

Vēl jo vairāk, Leipcigas harta pamato Latvijas iecerēto atbalstu uzņēmējdarbības un inovācijas veicināšanai pilsētās, viedu risinājumu piemērošanu pakalpojumu sniegšanā, mobilitātes veicināšanā, klimatneitralitātes mērķu sasniegšanā, kvalitatīvas publiskās telpas attīstībā, jo īpaši akcentējot nepieciešamību sadarboties dažādām iesaistītajām pusēm, kā arī nodrošinot koordinētus atbalsta pasākumus starp nozaru politikām mērķtiecīgākam atbalstam, kas savukārt veicinās straujāku pilsētu izaugsmi.

Kopumā Latvija atbalsta arī ieviešanas dokumentu, kas paredz virkni pasākumu reālai ES Pilsētprogrammas ieviešanai saskaņā ar Leipcigas hartas stratēģiskajiem principiem. Praktiska šo dokumentu ieviešana ir svarīgākais jautājums, lai tie nepaliktu tikai uzstādījumu līmenī, bet būtu pamats reālām pozitīvām izmaiņām pilsētās un to funkcionālajās teritorijās.

Vienlaikus, lai arī augstu vērtējam līdzšinējo ES līmeņa brīvprātīgo partnerību darbu pie ES Pilsētprogrammas īstenošanas, Latvija aicina meklēt efektīvākus partnerību modeļus ES līmenī, nodrošināt tādus rezultātus, kas ir saistoši visām dalībvalstīm, nevis atspoguļo tikai konkrētās partnerības partneru šaurās intereses. Latvija arī uzskata, ka partnerībām ES līmenī jātiecas uz uzlabojumiem ES likumdošanā un atbalsta pasākumos, iespēju robežās mazinot administratīvo slogu, kā arī respektējot nacionālo specifiku.

Latvija augstu novērtē un atbalsta EK iesaisti pilsētu jautājumu veicināšanā, kā arī starpvaldību centienu atbalstīšanā, tai skaitā, izveidojot šim nolūkam veltītu Sekretariātu. Vienlaikus vēlētos akcentēt, ka EK uzdevums ir nodrošināt tādu atbalstu un risinājumus, kas ir saistoši visām ES dalībvalstīm, mazina nevienlīdzību starp ES reģioniem un ir saskaņā ar subsidiaritātes un proporcionalitātes principiem. Bez minētā, ņemot vērā samazināto finansējumu Eiropas Pilsētu Iniciatīvai, Latvija aicina saglabāt līdzsvaru starp operacionālajām izmaksām (atbalsta pasākumiem pilsētām) un administratīvajām izmaksām.

Latvija arī uzskata, ka nacionālo kontaktpunktu izveide katrā valstī varētu sekmēt mērķtiecīgāku informācijas apmaiņu starp iesaistītajām pusēm par pieejamo atbalstu un labo praksi, kā arī veicināt labāku ES Pilsētprogrammas sasniegto rezultātu izplatību. Vienlaikus, šāda kontaktpunkta izveidei un uzturēšanai ir jāparedz atbilstošs finansējums ES Pilsētu Iniciatīvas ietvarā.

**1.decembra** sanāksme būs veltīta teritoriālās attīstības jautājumiem, un ministri apstiprinās ES Teritoriālās attīstības darba kārtību 2030.gadam (turpmāk - TA2030), kā arī Vācijas prezidentūras secinājumus par paveikto teritoriālās attīstības jautājumos.

**ES Teritoriālās attīstības darba kārtība 2030.gadam**

Ņemot vērā, ka šogad beidzās ES Teritoriālās attīstības darba kārtības 2020.gadam[[3]](#footnote-3) darbības termiņš, ko pieņēma starpvaldību līmenī 2007.gadā, jau pēdējos divus gadus ekspertu līmenī ir noticis darbs pie dokumenta pārskatīšanas un atjaunotas versijas izstrādes. Attiecīgi, Vācijas prezidentūra virza ministriem apstiprināšanai ES Teritoriālās attīstības darba kārtību 2030.gadam.

ES Teritoriālās attīstības darba kārtība 2030.gadam nodrošina stratēģisku ievirzi teritoriālās dimensijas stiprināšanai visās politikas jomās un visos pārvaldes līmeņos. Sadarbība un koordinācija starp vietām, valdības līmeņiem, politikas nozarēm un sabiedrības grupām ir nepieciešama, lai risinātu sarežģītus jautājumus un izmantotu daudzveidīgo potenciālu.

ES Teritoriālās attīstības darba kārtības 2030.gadam mērķis ir ilgtspējīga nākotne visām vietām un cilvēkiem. Tāpēc tajā ir noteikti divi visaptveroši mērķi - Taisnīga Eiropa un Zaļa Eiropa - ar šādām sešām prioritātēm visas Eiropas teritorijas un visu tās vietu attīstībai:

* līdzsvarota Eiropa – labāk līdzsvarota teritoriālā attīstība, izmantojot Eiropas daudzveidību;
* funkcionāli reģioni – konverģenta vietējā un reģionālā attīstība, lai mazinātu nevienlīdzību ES;
* reģionu integrācija pāri robežām: vieglāki nosacījumi dzīvot un strādāt pāri valstu robežām;
* veselīga vide – labāka ekoloģiskā situācija un klimatneitrālas pilsētas un reģioni;
* aprites ekonomika – spēcīga un ilgtspējīga vietējā ekonomika globalizētā pasaulē;
* ilgtspējīgi savienojumi – ilgtspējīga vietu digitālā un fiziskā savienojamība.

ES Teritoriālās attīstības darba kārtībā 2030.gadam noteiktās prioritātes ir jāīsteno ar apņēmīgām darbībām, tajā skaitā ievērojot un stiprinot šādus principus:

* daudzlīmeņu pārvaldība;
* “uz vietu balstīta” (*place-based approach*) pieeja;
* nozaru politiku teritoriālā ietekme un savstarpēja saskaņotība;
* teritoriālā sadarbība;
* teritoriālā kohēzija Eiropas līmenī;
* teritoriālā kohēzija pārrobežu, starpvalstu, starpreģionu un starpreģionu līmenī;
* dalībvalstu un kaimiņvalstu ieguldījums teritoriālajā kohēzijā.

ES Teritoriālās attīstības darba kārtības 2030.gadam galvenais ieviešanas mehānisms būs partnerības, iedvesmojoties no ES Pilsētprogrammas partnerību prakses. Tomēr galvenā atšķirība ir tā, ka ES Teritoriālās attīstības darba kārtības 2030.gadam partnerībām nav noteikti strikti nosacījumi, kā tās būtu jāveido. Partnerību veidošana balstīta uz brīvprātības principu. Partnerību galvenais uzdevums ir parādīt, kā praktiski ir īstenojami konkrēti Teritoriālās attīstības darba kārtības aspekti. Tās var arī nākt klajā ar rekomendācijām politiku pilnveidošanai.

Šobrīd vairākas dalībvalstis un partnervalsts ir nākušas klajā ar piedāvājumu pilot partnerībām par šādām tēmām:

1) telpisko stratēģiju īstenošana mazapdzīvotās teritorijās ar ierobežotu pieeju publiskajiem pakalpojumiem, limitētām ekonomiskajām un sociālajām iespējām;

2) telpiskā nelīdzsvarotība un teritoriālās ietekmes izvērtējums;

3) mazas apdzīvotas vietas, kurās tiek risināti jautājumi, kas saistīti ar demogrāfiskām pārmaiņām un pievilcības radīšanu jauniem cilvēkiem;

4) teritoriālā vīzija un īstenošanas stratēģija ar konkrētiem pasākumiem attiecībā uz dekarbonizāciju un noturīgumu Luksemburgas pārrobežu funkcionālajā reģionā;

5) palielināt to teritoriju noturīgumu, kuras saskaras ar dabas riskiem un klimata pārmaiņām;

6) Alpu pilsētas telpiskās plānošanas procesā, ar akcentu uz sabiedrības līdzdalību.

Darbības, ar kurām ES Teritoriālās attīstības darba kārtību 2030.gadam īsteno praksē, var veikt jebkurā pārvaldības līmenī, un tām var būt atšķirīgs raksturs un fokuss.

Vācijas prezidentūra ir sagatavojusi arī prezidentūras secinājums par 1.decembra neformālo ministru, kas atbildīgi par teritoriālo kohēziju, sanāksmi. Prezidentūras secinājumos tiek norādīts, ka ministri apstiprina ES Teritoriālās attīstības darba kārtību 2030.gadam un aicina visas iesaistītās puses aktīvi līdzdarboties ES Teritoriālās attīstības darba kārtības 2030.gadam prioritāšu īstenošanā, tajā skaitā, nākot klajā ar ierosinājumiem par partnerībām, kas būtu veidojamas konkrētos jautājumos.

***Latvijas viedoklis***

Līdzīgi kā Leipcigas hartas gadījumā, arī ES Teritoriālās attīstības darba kārtības 2030.gadam izstrādē Latvija ir ņēmusi aktīvu dalību, iesaistot reģionālos un vietējos partnerus, kā arī paužot viedokli par tajā iekļaujamajiem aspektiem, lai tā būtu piemērota un saistoša Latvijas situācijai.

Ņemot vērā teikto, Latvija atbalsta izstrādāto dokumentu un uzskata, kā tajā iekļautie uzstādījumi ir nozīmīgi līdzsvarotas teritoriālās attīstības sekmēšanai Latvijā. Jo īpaši atzinīgi vērtējami uzstādījumi, kas vērsti uz līdzsvarotas teritoriālās attīstības veicināšanu, izmantojot teritoriālo daudzveidību un vietējo potenciālu, veicina ilgtspējīgu ekonomiskos un sociālo attīstību, nodrošinot vietējo teritoriju un starptautisko sasniedzamību, vienlaikus sekmējot klimatneitralitātes mērķu sasniegšanu, tai skaitā, ilgtspējīgu mobilitāti un Eiropas transporta tīklu. Tāpat atzinīgi vērtējam uzstādījumus, kas vērsti uz mērķtiecīgāku sadarbību starp dažādām politikām un iesaistītajām pusēm visos pārvaldes līmeņos teritoriālās attīstības veicināšanā.

Vienlaikus, Latvija atzinīgi novērtē, ka ES Teritoriālās attīstības darba kārtības 2030.gadam nefokusējas tikai uz pilsētu izaugsmes jautājumiem, bet kā vienlīdz svarīgas aplūko arī lauku teritorijas, tādejādi reaģējot arī uz šobrīd notiekošo procesu attiecībā uz ES līmeņa ilgtermiņa lauku vīzijas izstrādi. Dokumentā akcentētā nepieciešamība stiprināt pilsētu un lauku mijiedarbību plašākos funkcionālos reģionos, ir saskaņā ar Latvijas reģionālās politikas redzējumu par sabalansētu teritoriālo attīstību.

Tāpat Latvija uzskata, ka Latvijas reģionālā politika lielā mērā jau iekļauj un īsteno, kā arī plāno īstenot nākamajā septiņgadē virkni ES Teritoriālās attīstības darba kārtības 2030.gadam iekļautos uzstādījumus un prioritātes.

Latvija uzskata, ka pilsētu jautājumi nav nodalāmi no kopējās teritoriālās attīstības jautājumiem, bet risināmi sasaistē ar citu teritoriju izaugsmi, ņemot vērā pilsētu nozīmi gan darba vietu, gan pakalpojumu un citu iespēju nodrošināšanā. Attiecīgi Latvija uzskata, ka arī ES mērogā būtu tuvināmi abi notiekošie procesi, kas saistīti ar ES Teritoriālās attīstības darba kārtības 2030.gadam un Leipcigas hartas ieviešanu. Tas iespējams caur kopīgiem īstenošanas mehānismiem.

Šajā kontekstā, Latvija aicina turpināt diskusijas starpvaldību līmenī par ES Teritoriālās attīstības darba kārtības 2030.gadam īstenošanas mehānismiem, tai skaitā, veicinot ciešāku sinerģiju ar tiem procesiem, kas saistīti ar Leipcigas hartas un ES Pilsētprogrammas īstenošanu. Vienlaikus, veidojot ES līmeņa partnerības ES Teritoriālās attīstības darba kārtības 2030.gadam ieviešanai, Latvija aicina mācīties no līdzšinējo ES Pilsētprogrammu Partnerību pieredzes, nodrošinot efektīvāko sasniedzamo rezultātu. Tāpat aicinām izvairīties no paralēlām darbībām, īstenojot ES Teritoriālās attīstības darba kārtību 2030.gadam, Leipcigas hartu un ES Pilsētprogrammu, vienlaikus meklējot ciešākus saskares punktus.

Visbeidzot Latvija būtu ieinteresēta iesaistīties partnerībās, kas aplūkos risinājumus mazapdzīvoto teritoriju izaugsmes iespējam.

**Latvijas delegācijas sastāvs:**

**Artūrs Toms Plešs** – Vides aizsardzības un reģionālās attīstības ministrijas parlamentārais sekretārs;

**Ilze Oša** – Vides aizsardzības un reģionālās attīstības ministrijas valsts sekretāra vietniece reģionālās attīstības jautājumos;

**Raivis Bremšmits** – Vides aizsardzības un reģionālās attīstības ministrijas Valsts ilgtspējīgas attīstības plānošanas departamenta direktors;

**Indra Ciukša** – Vides aizsardzības un reģionālās attīstības ministrijas Valsts ilgtspējīgas attīstības plānošanas departamenta Reģionālās attīstības plānošanas nodaļas vecākā eksperte.

Vides aizsardzības

un reģionālās attīstības ministra vietā –

Aizsardzības ministrs A.Pabriks

Indra Ciukša, 66016725

Indra.Ciuksa@varam.gov.lv

Jānis Ilgavižs, 66016721

Janis.Ilgavizs@varam.gov.lv

1. https://ec.europa.eu/regional\_policy/archive/themes/urban/leipzig\_charter.pdf [↑](#footnote-ref-1)
2. https://ec.europa.eu/futurium/en/system/files/ged/pact-of-amsterdam\_en.pdf [↑](#footnote-ref-2)
3. https://ec.europa.eu/regional\_policy/sources/policy/what/territorial-cohesion/territorial\_agenda\_2020.pdf [↑](#footnote-ref-3)